„Ježiš Kristus je ten istý včera, dnes a až na veky.“

(Žd 13:8)

Obežník Marec 1975

Srdečne vás zdravím v drahom mene nášho Pána Ježiša Krista, všetkých, ktorí sú rozptýlení na východe i západe a vo všetkých krajinách. S veľkou vďačnosťou hľadím na to, čo Boh vykonal v uplynulých týždňoch. Som zahanbený, keď si uvedomím, čo Boh vo svete koná. Je to On, kto nás poveril kázaním Svojho Slova, a On tiež vyrovnáva cestu, otvára dvere a dáva milosť a silu túto službu vykonať. „…nebol som neposlušný nebeskému videniu…“ (Sk 26:19) „Lebo nijakým činom neželie Boh darov Svojej milosti a Svojho povolania.“ (Rm 11:29)

Choďte do sveta

Božie Slovo si mocne razí cestu a vykonáva, k čomu bolo poslané. Misijný príkaz stále platí a my musíme pracovať až do Pánovho príchodu.

Zhromaždenia v Brazílii boli obzvlášť požehnané. Cez deň mali bratia, ktorí viedli zhromaždenia, možnosť spýtať sa otázky, ktoré mali na srdci, a večer sa konali zhromaždenia. V srdečnom spoločenstve bola vždy znova vyjadrovaná bratská láska. Je jednoducho nádherné, keď bratia spolunažívajú v jednote pracujúc v zhode pri rozširovaní Slova. Na každom mieste Boh mimoriadnym spôsobom požehnal. Na zhromaždení bolo prítomných viac ako 2 000 osôb a Slovo Pánovo bolo prijímané s radosťou. Mnohí prišli vďaka posolstvu konečného času k svetlu a porozumeli tomu, čo Boh v našom čase koná. To nás viedlo k poznaniu biblických právd. Iní odovzdali svoje životy Pánu a pre veriacich boli tieto zhromaždenia prelomovým bodom, ktorý im umožnil prežiť duchovné prebudenie.

Bratov, ktorí organizovali zhromaždenia, i celé spoločenstvo s láskou zdravíme.

V Pobreží Slonoviny som sa stretol s bratom Baranowskim z Belgicka, ktorý zhromaždenia pripravil. Vykonal dobré dielo Božie. Pán otvára dvere rôznych spoločenstiev, aby mohlo byť zvestované posolstvo konečného času. Tí, ktorí sú z Boha, prijali duchovné porozumenie o naplnení Písma a sú vďační za to, čo Boh v našom čase koná.

V Kamerune som sa stretol s bratom Kobbom a inými bratmi, ktorí sú ochotní pracovať na Božom diele. A Boh opäť otvoril dvere. Pre francúzsky hovoriaci ľud je literatúra vo francúzskom jazyku veľkým požehnaním. Anglicky hovoriace krajiny využili možnosť čítať originálne kázania brata Branhama. Bratia boli nanovo naplnení odvahou k prekladu brožúr do jazykov ich krajiny.

V Zaire som stretol brata Barilliera zo Švajčiarska, ktorý je neúnavne a s plným odovzdaním činný pri diele Božom. Pracuje s bratom Mukuna a majú zhromaždenia v rôznych mestách.

V Kinshase bolo v krátkom čase zorganizované zhromaždenie. Preklad brožúr do rôznych jazykov v tejto krajine rýchlo napreduje. Pán zjavne požehnal službu bratov a veriaci sa tu tiež z celého srdca radujú zo zvestovaného Slova.

V Keni Pán doširoka otvoril dvere. Bol som prekvapený, že sám biskup Chacha prišiel, aby ma vyzdvihol na letisku v Nairobi. Po prvom zhromaždení bol tak premožený posolstvom, že ma v prítomnosti kazateľov, misionárov a celého zhromaždenia požiadal, aby som sa vrátil a učil o naplnení proroctiev v našom čase. Veľmi ho tiež zaujímal Boží účel služby brata Branhama. Videl film s uzdravujúcou službou brata Branhama v Helsinkách a bol presvedčený, že brat Branham prijal mimoriadnu službu pre Cirkev a že bol Bohom poslaným prorokom pre posledný čas. Vyjadril, že verí, že služba brata Branhama teraz pokračuje biblickým vyučovaním. Bolo navrhnuté, aby sa v krátkom čase zorganizovali veľké zhromaždenia. Pre kazateľov sa mal uskutočniť mimoriadny úvod do biblického zvestovania.

Myslite, prosím, na celé Božie dielo vo vašich denných modlitbách. Cesta do Brazílie a afrických krajín bola veľkým požehnaním pre tisíce ľudí. Úprimne ďakujem všetkým tým, ktorí ma spomínali vo svojich modlitbách. Len večnosť zjaví ovocie prinesené rozsiatym semenom.

Žatva je zrelá

Pán sám hovoril o veľkej žatve. Je to tiež On, ktorý vypočúva modlitby a posiela robotníkov do žatvy. Také poslanie je spojené so zvláštnym povolaním.

To mi pripomína moje prežitie, keď mi Pán ukázal pole do zlatista sfarbenej pšenice a nový kombajn a prikázal mi zožať úrodu. V tom čase som nevedel o tom, čo o tom povedal brat Branham. Teraz sú tieto jeho výroky opäť rozširované a vykladané, akoby brat Branham povedal, že na tom kombajne bol antikrist. To by však znamenalo, že antikrist je zodpovedný za zber úrody! Rád by som citoval výroky brata Branhama k tejto téme, aby si o tom mohol každý utvoriť svoj vlastný názor:

Pokúšať sa učiniť Bohu službu (27. 11. 1965, Shreveport)

„Otče, prosím za nich. Ale steblo musí vyschnúť, takže za neho sa modliť nemôžem, musí zomrieť, je mŕtve. Ale modlím sa za pšenicu, Pane, ktorá sa mení na Telo Kristovo. Daj, Pane, žeby čerstvé vody Božie udržali ich tváre mokré slzami radosti a porozumenia, až kým nepríde kombajn, aby ich vzal domov. V Ježišovom mene všetko odovzdávame Tebe, Pane…“

Neviditeľné zjednotenie Nevesty (25. 11. 1965, Shreveport)

„Kde stojíte? Pokúšam sa vám to povedať: Odložte škrupiny a vyjdite von ako pšenica, aby ste mohli na slnku dozrieť. Počujem príchod kombajnu…“

Vytrhnutie (3. 12. 1965, Yuma, Arizona)

„Jediná vec, ktorú Cirkev musí učiniť, je ležať na slnku. Veľký kombajn o chvíľu príde. Steblo bude spálené, ale pšeničné zrno bude zhromaždené do sýpky.“

Čas žatvy (12. 12. 1964, Phoenix)

„Viete čo? Počujem prichádzať kombajn. Svetová rada – ona to oddelí…“ Čo učiní? – strasie z nej plevu. Ale čaká na ňu výťah. Jedného rána odíde domov. Ó, áno! Ak tomu rozumiete, povedzte: Amen…“

Je napísané: „…má Svoju vejačku vo Svojej ruke a prečistí Svoje humno a zhromaždí Svoju pšenicu do sypárne, ale plevy bude páliť neuhasiteľným ohňom.“ (Mt 3:12)

V Starom i Novom zákone každý služobník Boží vykonal poverenie a službu, ktorá mu bola zverená. To, čo sa Boh podľa Svojho plánu rozhodol vykonať, vykonáva skrze službu Svojich služobníkov. Žiadna služba nekopíruje druhú, nikto neskúša službu napodobňovať, pretože každý koná to, čo mu bolo prikázané. Už dlhý čas všetci imitátori dokazujú, že nemajú žiadnu pravú službu a žiadne priame Božie povolanie.

Spočiatku súhlasia so službou, ktorú vykonal služobník Boží. Ale len čo si myslia, že sami môžu pôsobiť, začnú svoju vlastnú vec a obrátia sa proti služobníkovi Božiemu, skrze službu ktorého vlastne spoznali Božie pôsobenie.

Tragickým príkladom toho je Ind Lawrie, ktorý sa svojho času nechal fotografovať s bratom Branhamom, ako mnoho iných evanjelistov po celom svete. V posledných rokoch nemiestne použil tieto fotografie, aby zviedol ľudí a podporil svoje vlastné dielo. Bol dokonca pokrstený v modlitebni brata Branhama. Často publikoval túto fotografiu, aby vytvoril dojem, že si boli s bratom Branhamom blízki.

Niektorí, ktorí nepoznajú pozadie veci, sú tým ovplyvnení. Ak by v čase Ježiša existoval fotoaparát, Judáš by bol prvý, ktorý by sa s Ním odfotografoval. Pavol, brat Branham, ako aj mnohí iní služobníci Boží boli obklopení aj falošnými bratmi. Brat Branham poznamenal, že mu Pán ukázal pokrytcov, ktorí ho objímali a hovorili: „Milujem ťa“, aj keď na to ani nepomysleli.

Nie je mojím záujmom o niekom vravieť niečo nepriaznivé. Tí, čo majú Ducha Božieho, môžu rozoznávať, kde sa vraví a káže pravda. Všetci, ktorí majú sklon niečím byť, musia byť mimoriadne opatrní, pretože každý, kto chce sám niečo znamenať, padá. Beda tým, ktorí sú v kráľovstve Božom osídlom a pohoršením! Ale aby sa Písmo naplnilo, musia byť medzi ľuďmi aj tí bezbožní. Vo svojom čase budú zjavení.

Všetci, ktorí vo svojom srdci nemajú nič zlého a úprimne slúžia Bohu, môžu byť šokovaní, keď čítajú slová z Jeremiáša 5:26: „Lebo sa nachádzajú v mojom ľude bezbožníci. Každý striehne, ako keď sa učupujú vtáčnici, nadstavujú osídla, lapajú ľudí.“

Kto by tušil alebo považoval za možné, že sú medzi ľudom Božím takí, ktorí sú označení ako bezbožní? Najprv to nevidíme, ale príde deň, keď ukážu, čím sú. Nahlas spievajú spolu s ostatnými, modlia sa pod pomazaním, pristupujú, aby prijali požehnanie, a privádzajú iných ľudí k modlitbám a sú vždy pripravení preukázať službu. Sú ako všetci ostatní, až kým sa nevytvoria potrebné pevné spojenia.

Dôverujem každému bratovi a nikoho nesúdim. Dokonca aj keď niečo vidím alebo si všimnem, z dôvodu lásky nechcem nič vidieť ani si všímať. Skúsenosti nás však učia a my si musíme vziať k srdcu to, čo povedal prorok: „Chráňte sa každý svojho blížneho a nedôverujte niktorému bratovi, lebo každý brat klame šeredne, a každý blížny chodí ako pomluvač.“  (Jr 9:4)

O tomto mieste Písma som musel premýšľať v decembri 1974, keď mi brat George Smith dal list, ktorý bol napísaný 25. 9. v Hamburgu a odoslaný do USA spolu s inými dokumentmi. Ale nech na to odpovie prorok Jeremiáš: „Ich jazyk je vražednou strelou; hovorí lesť; svojimi ústami hovorí o pokoji so svojím blížnym a vo svojom vnútri kladie svoj úklad.“ Údery spravodlivého sa znášajú ľahšie ako posmech pokrytca.

Som si plne vedomý mojej zodpovednosti v službe pred Bohom, či už sa jedná o kázanie Slova alebo preklad kázaní brata Branhama.

Po prvýkrát som v mojej službe musel použiť biblické miesto: „Keby ste odpustili hriechy niektorých ľudí, sú im odpustené, a keby ste zadržali hriechy niektorých ľudí, sú im zadržané.“ (Jn 20:23) Ten, kto takýmto spôsobom úmyselne hreší, nemá viac do činenia s ľuďmi, ktorí boli Pánom poverení, ale so Všemohúcim Bohom. Aký zmysel majú listy žiadajúce o odpustenie, ak zároveň stále konáme rovnako?

Hovorím o tom len z dôvodu tých, ktorí sú znepokojovaní, akoby im bolo zjavené Slovo zadržiavané alebo podávané ďalej sfalšovane. Nepotrebujem sa ospravedlňovať ani hovoriť v mojej vlastnej veci. Pán Sám túto službu celosvetovo potvrdil. Tisíce ľudí sú poslušní poslednému volaniu a vychádzajú z denominácií veriac Slovu Božiemu.

V mnohých krajinách spolupracujem s bratmi, ktorým Pán položil na srdce zvestovať posolstvo konečného času. Prečo by sa mi však malo vodiť lepšie ako Pavlovi, bratovi Branhamovi a všetkým ostatným služobníkom Božím? Premáhajúca väčšina ľudí je za Božiu reč a dielo v tomto čase vďačná a z úprimného srdca sa z toho radujú.

Ten, kto stojí s Pánom, kráča na Božej strane!

Medzi tými, ktorých Boh v celom svete vyvolal von, jasne povstáva nasledujúca situácia. Premáhajúca väčšina dáva prvé miesto Ježišovi Kristovi, Hlave Cirkvi, biblicky zaraďuje službu brata Branhama, a preto stojí v rovnováhe. Potom sú tu tí, ktorí rozširujú rôzne falošné učenia. Tvrdia, že brat Branham je Syn človeka, a majú rôzne nebiblické názory. Musí byť jasne povedané, že všetci tí, ktorí sú vedení Duchom Svätým, zostávajú vo viere aj učení v Slove Božom. Ktokoľvek opúšťa svedectvo Písma, je zvedený do bludu, aj keď sa odvoláva na Krista, Pavla alebo Branhama.

Bude zjavené, že takíto ľudia sú motivovaní extrémnym a fanatickým duchom bez lásky, hoci majú sklon konať zdanlivo mimoriadne pobožne. Myslia si, že vedia a robia veci lepšie ako iní, a konajú lepšie ako iní. Brat Branham povedal, že náboženský duch je ten najhorší zo všetkých.

Mojim svedectvom je a zostane Slovo Božie – za evanjelium Ježiša Krista sa nehanbím. Všetko, čo brat Branham povedal, musí byť zaradené do Biblie. Ježiš Kristus je stredobodom nášho zvestovania. Ján ho videl kráčajúceho uprostred siedmich zlatých svietnikov. Náš Pán Ježiš Kristus je Syn Boží, On je Syn Dávidov, On je Syn človeka.

„On je hlavou tela, Cirkvi, ktorý je počiatkom, prvorodeným z mŕtvych, aby On bol vo všetkom prvý.“ (Kol 1:18)

Milí bratia a sestry! Nechceme sa nechať odlákať od cieľa týmito okrajovými prejavmi, ale chceme pevne stáť v Božej láske spojení v jednote Ducha.

Pri Svojom návrate Pán Ježiš nájde Svoju Nevestu bez poškvrny a vrásky, oblečenú v svadobnom šate. S celou našou silou pracujme na našom spasení s bázňou a trasením.

Pán vám všetkým požehnaj.

V Božom poverení pôsobiaci

￼

Ak máte záujem dostávať literatúru na rôzne biblické témy,
môžete nám napísať na túto adresu:

Slobodná ľudová misia, I. Krasku 18, Trnava, 917 05
internet: www.misia.sk
e-mail: info@misia.sk
☎ 033 5342 991, 0905 414 701

www.misia.sk

Naše internetové vysielania môžete sledovať

prvý víkend v každom mesiaci:

v sobotu večer o 19:30 a 

v nedeľu ráno o 10:00.

Kázania môžete počúvať v 13 rôznych jazykoch po celom svete.

Zhromaždenia v Zürichu sú dostupné online

posledný víkend každý mesiac o 14:00 v nemčine a vo francúzštine.

Majte účasť na tom, čo Boh práve teraz koná

podľa Svojho plánu spásy!

Môžete nás nájsť aj na serveri youtube.com pod názvom

Apostolic Prophetic Bible Ministry.